Ekspertë amerikanë përpiqen të gjejnë mënyra të reja për të luftuar varfërinë
Byroja Amerikane për Regjistrimin e Popullatës ka regjistruar shifra shqetësuese të varfërisë në vend
Sipas Byrosë për Regjistrimin e Popullsisë, numri i njerëzve që jetuan në varfëri në Shtetet e Bashkuara në vitin 2009 ishte 14,3 përqind, gati një përqind më shumë sesa vitin e kaluar. Kjo përqindje do të thotë se 43, 6 milionë amerikanë jetuan në varfëri vitin e kaluar. Në Shtetet e Bashkuara përkufizohen si të varfër ata që kanë të ardhura familjare prej 22 mijë dollarësh për një familje me katër persona. Avis Xhouns-DeUiver i Këshillit Kombëtar për Gratë Zezake i analizon nga afër shifrat dhe thotë se më shumë se një në katër afrikano amerikanë dhe hispanikë në Shtetet e Bashkuara jetojnë në varfëri si edhe një në çdo pesë fëmijë. Por në një diskutim me analistë të varfërisë që u takuan në Uashington këtë javë, drejtori i firmës Deloitte Counsulting, Uejd Horn, paralajmëroi se ambjenti politik në Shtetet e Bashkuara nuk është i favorshëm për shpenzime më të madha qeveritare për të luftuar varfërinë. Zoti Horn bën thirrje për politika agresive ekonomike nga ana e qeverisë për të krijuar rritje të vendeve të punës në sektorin privat, krahas strategjive kundër varfërisë. Niveli i lartë i varfërisë vjen ndërsa ka një shkallë të lartë papunësie veçanërisht në sektorët e dominuar nga meshkujt në ekonomi, si ndërtimi dhe prodhimi. LaDona Paveti është në Qendrën për Prioritetet e Politikave dhe të Buxhetit. Ajo thotë se disa shtete amerikane kanë nisur programe për të subvencionuar vende pune në sektorin privat dhe kanë patur sukses të lartë. Pavetti thotë se shumë nga këto programe nuk kanë fonde tani dhe se qindra mijëra njerëz që kanë qënë të punësuar mund të humbasin punën. Por Nikolas Eberstadt me Institutin American Enterprise paralajmëron kundër subvencioneve nga qeveria si një strategji të përhershme për ekonominë amerikane. Presidenti Barak Obama tha se politikat e tij ekonomike si paketa stimuluese po mbajnë miliona amerikanë të tjerë larg varfërisë. Presidenti ka fajësuar politikat e paraardhësit të tij, ish presidentit George W. Bush për krijimin e një situate të vështirë ekonomike për shumë amerikanë. Por republikanët e opozitës thonë se shpenzimet galopante të qeverisë e kanë përkeqësuar situatën. Shifrat e reja të varfërisë vijnë vetëm disa javë para zgjedhjeve të nëntorit për në Kongres.